Document ID: 32005D0138

KOMISJONI OTSUS,
16. veebruar 2005,
millega muudetakse otsust 2003/828/EÜ loomade liikumise osas Portugalis asuvast kitsendustega tsoonist välja ja selle sees seoses lammaste katarraalse palavikuga Portugalis
(teatavaks tehtud numbri K(2005) 335 all)
(EMPs kohaldatav tekst)
(2005/138/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (1) eriti selle artikli 8 lõike 2 punkti d, artikli 9 lõike 1 punkti c ja artiklit 12,
ning arvestades järgmist:
(1)
Komisjoni 25. novembri 2003. aasta otsuse 2003/828/EÜ ohustatud tsoonide ja järelevalvetsoonide kohta seoses lammaste katarraalse palavikuga (2) vastuvõtmisel peeti silmas ühenduse kannatanud piirkondades valitsevat olukorda seoses lammaste katarraalse palavikuga. Kõnealuse otsusega piiritletakse ohustatud tsoonid ja järelevalvetsoonid (“kitsendustega tsoonid”), mis vastavad konkreetsele epidemioloogilisele olukorrale, ning sätestatakse tingimused direktiiviga 2000/75/EÜ kehtestatud väljaviimiskeelu suhtes erandite tegemiseks teatavate loomade, nende seemnerakkude, munarakkude ja embrüote liikumisel kõnealustest tsoonidest välja ja nendest läbi.
(2)
Otsusega 2003/828/EÜ, mida on viimati muudetud otsusega 2004/898/EÜ, kehtestati kitsendustega tsoon (“tsoon F”), mis vastab otsuse 2004/898/EÜ vastuvõtmise ajal Hispaanias ja Portugalis valitsenud lammaste katarraalse palavikuga seotud olukorrale.
(3)
Portugal on informeerinud komisjoni lammaste katarraalse palaviku puhangust Idanha-a-Nova concelho’s.
(4)
Otsuse 2003/828/EÜ kohase kitsendustega tsoonidest väljaviimiskeelu erandeid tuleks kohaldada ka Portugali kannatanud piirkondade suhtes.
(5)
Lisaks tuleks tsooni F laiendada ja täpsemalt määratleda, et võtta arvesse Portugali kannatanud piirkondade lammaste katarraalse palavikuga seotud geograafilisi, ökoloogilisi ja episotoloogilisi tegureid.
(6)
Seepärast tuleks vastavalt muuta otsust 2003/828/EÜ.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/828/EÜ muudetakse järgmiselt.
1.
Artikli 3 lõige 1 ning lõike 2 sissejuhatav osa asendatakse järgmisega:
“1. Siseriiklikele loomade, nende sperma, munarakkude ja embrüote saadetistele I lisas sätestatud kitsendustega tsoonist tehakse väljumiskeelu erandeid üksnes siis, kui loomad, nende sperma, munarakud ja embrüod vastavad II lisas sätestatud tingimustele, või Hispaania, Prantsusmaa, Itaalia ja Portugali puhul, kui nad vastavad lõikele 2, või Kreeka puhul, kui nad vastavad lõikele 3.
2. Hispaanias, Prantsusmaal, Itaalias ja Portugalis teeb pädev asutus väljaviimiskeelu erandeid ka siseriiklikele saadetistele lõike 1 alusel, kui:”.
2.
I lisa muudetakse vastavalt käesoleva otsuse lisale.
Artikkel 2
Käesolevat otsust kohaldatakse alates 21. veebruarist 2005.
Artikkel 3
Käesolev otsus on adresseeritud liikmesriikidele.
Brüssel, 16. veebruar 2005

Labels: 0
18
8
6